amanoisuno/poet huggingface dataset:
哭遂州蕭侍郎二十四韻 李商隱
遙作時多難，先令禍有源。初驚逐客議，旋駭黨人冤。密侍榮方入，司刑望愈尊。皆因優詔用，實有諫書存。苦霧三辰沒，窮陰四塞昏。虎威狐更假，隼擊鳥踰喧。徒欲心存闕，終遭耳屬垣。遺音和蜀魄，易簀對巴猿。有女悲初寡，無男泣過門。朝爭屈原草，廟餒莫敖魂。迥閣傷神峻，長江極望翻。青雲寧寄意，白骨始霑恩。早歲思東閤，爲邦屬故園。登舟慚郭泰，解榻愧陳蕃。分以忘年契，情猶錫類敦。公先真帝子，我系本王孫。嘯傲張高蓋，從容接短轅。秋吟小山桂，春醉後堂萱。自歎離通籍，何嘗忘呌閽。不成穿壙入，終擬上書論。多士還魚貫，云誰正駿奔。暫能誅儵忽，長與問乾坤。蟻漏三泉路，螿啼百草根。始知同泰講，徼福是虛言。
送千牛李將軍赴闕五十韻 李商隱
照席瓊枝秀，當年紫綬榮。班資古直閣，勳伐舊西京。在昔王綱紊，因誰國步清。如無一戰霸，安有大橫庚。內豎依憑切，凶門責望輕。中台終惡直，上將更要盟。丹陛祥煙滅，皇闈殺氣橫。喧闐衆狙怒，容易八蠻驚。梼杌寬之久，防風戮不行。素來矜異類，此去豈親征。捨魯真非策，居邠未有名。曾無力牧御，寧待雨師迎。火箭侵乘石，雲橋逼禁營。何時絕刁斗，不夜見欃槍。屢亦聞投鼠，誰其敢射鯨。世情休念亂，物議笑輕生。大鹵思龍躍，蒼梧失象耕。靈衣沾愧汗，儀馬困陰兵。別館蘭薰酷，深宮蠟燄明。黃山遮舞態，黑水斷歌聲。縱未移周鼎，何辭免趙坑。空拳轉鬬地，數板不沈城。且欲憑神算，無因計力爭。幽囚蘇武節，棄市仲由纓。下殿言終驗，增埤事早萌。蒸雞殊減饍，屑麴異和羹。否極時還泰，屯餘運果亨。流離幾南渡，倉卒得西平。神鬼收昏黑，姦兇首滿盈。官非督護貴，師以丈人貞。覆載還高下，寒暄急改更。馬前烹莽卓，壇上揖韓彭。扈蹕三才正，回軍六合晴。此時惟短劒，仍世盡雙旌。顧我由羣從，逢君嘆老成。慶流歸嫡長，貽厥在名卿。隼擊須當要，鵬摶莫問程。趨朝排玉座，出位泣金莖。幸藉梁園賦，叨蒙許氏評。中郎推貴壻，定遠重時英。政已標三尚，人今佇一鳴。長刀懸月魄，快馬駭星精。披豁慚深眷，暌離動素誠。蕙留春晼晚，松待歲崢嶸。異縣期迴雁，登時已飯鯖。去程風刺刺，別夜漏丁丁。庾信生多感，楊朱死有情。絃危中婦瑟，甲冷想夫箏。會與秦樓鳳，俱聽漢苑鸎。洛川迷曲沼，煙月兩心傾。
詠懷寄秘閣舊僚二十六韻 李商隱
年鬢日堪悲，衡茅益自嗤。攻文枯若木，處世鈍如鎚。敢忘垂堂戒，寧將暗室欺。懸頭曾苦學，折臂反成醫。僕御嫌夫懦，孩童笑叔癡。小男方嗜栗，幼女漫憂葵。遇炙誰先噉，逢韲即便吹。官銜同畫餅，面貎乏凝脂。典籍將蠡測，文章若管窺。圖形翻類狗，入夢肯非羆。自哂成書簏，終當呪酒巵。懶霑襟上血，羞鑷鏡中絲。槖籥言方喻，樗蒱齒詎知。事神徒惕慮，佞佛媿虛辭。曲藝垂麟角，浮名狀虎皮。乘軒寧見寵，巢幕更逢危。禮俗拘嵇喜，侯王忻戴逵。途窮方結舌，靜勝但搘頤。糲食空彈劒，亨衢詎置錐。栢臺成口號，芸閣暫肩隨。悔逐遷鸎伴，誰觀擇虱時。甕間眠太率，牀下隱何卑。奮跡登弘閣，摧心對董帷。校讎如有暇，松竹一相思。
戊辰會靜中出貽同志二十韻 李商隱
大道諒無外，會越自登真。丹元子何索，在己莫問隣。蒨璨玉琳華，翶翔九真君。戲擲萬里火，聊召六甲旬。瑤簡被靈誥，持符開七門。金鈴攝羣魔，絳節何兟兟。吟弄東海若，笑倚扶桑春。三山誠迥視，九州揚一塵。我本玄元胄，稟華由上津。中迷鬼道樂，沈爲下土民。託質屬太陰，鍊形復爲人。誓將覆宮澤，安此真與神。龜山有慰薦，南真爲彌綸。玉管會玄圃，火棗承天姻。科車遏故氣，侍香傳靈氛。飄颻被青霓，婀娜佩紫紋。林洞何其微，下仙不與羣。丹泥因未控，萬劫猶逡巡。荆蕪既以薙，舟壑永無湮。相期保妙命，騰景侍帝宸。
和鄭愚贈汝陽王孫家箏妓二十韻 李商隱
冰霧怨何窮，秦絲嬌未已。寒空煙霞高，白日一萬里。碧嶂愁不行，濃翠遙相倚。茜袖捧瓊姿，皎日丹霞起。孤猿耿幽寂，西風吹白芷。回首蒼梧深，女蘿閉山鬼。荒郊白鱗斷，別浦晴霞委。長彴壓河心，白道連地尾。秦人昔富家，綠窗聞妙旨。鴻驚雁背飛，象牀殊故里。因令五十絲，中道分宮徵。斗粟配新聲，娣姪徒纖指。風流大堤上，悵望白門裏。蠹粉實雌絃，燈光冷如水。羌管促蠻柱，從醉吳宮耳。滿內不埽眉，君王對西子。初花慘朝露，冷臂淒愁髓。一曲送連錢，遠別長於死。玉砌銜紅蘭，粧窗結碧綺。九門十二關，清晨禁桃李。
四年冬以退居蒲之永樂渴然有農夫望歲之志遂作憶雪又作殘雪詩各一百言以寄情於游舊 憶雪 李商隱
愛景人方樂，同雲候稍愆。徒聞周雅什，願賦朔風篇。欲俟千箱慶，須資六出妍。詠留飛絮後，歌唱落梅前。庭樹思瓊蕊，粧樓認粉綿。瑞邀盈尺日，豐待兩岐年。預約延枚酒，虛乘訪戴船。映書孤志業，披氅阻神仙。幾向霜階步，頻將月幌褰。玉京應已足，白屋但顒然。
四年冬以退居蒲之永樂渴然有農夫望歲之志遂作憶雪又作殘雪詩各一百言以寄情於游舊 殘雪 李商隱
旭日開晴色，寒空失素塵。遶墻全剝粉，傍井漸消銀。刻獸摧鹽虎，爲山倒玉人。珠還猶照魏，璧碎尚留秦。落日驚侵畫，餘光悞惜春。簷冰滴鵝管，屋瓦鏤魚鱗。嶺霽嵐光坼，松暄翠粒新。擁林愁拂盡，著砌恐行頻。焦寢忻無患，梁園去有因。莫能知帝力，空此荷平均。
大鹵平後移家到永樂縣居書懷十韻寄劉韋二前輩二公嘗於此縣寄居 李商隱
驅馬遶河干，家山照露寒。依然五柳在，況值百花殘。昔去驚投筆，今來分挂冠。不憂懸磬乏，乍喜覆盂安。甑破寧迴顧，舟沈豈暇看。脫身離虎口，移疾就猪肝。鬢入新年白，顏無舊日丹。自悲秋穫少，谁懼夏畦難。逸志忘鴻鵠，清香披蕙蘭。還持一杯酒，坐想二公懽。
河陽詩 李商隱
黃河搖溶天上來，玉樓影近中天臺。龍頭瀉酒客壽杯，主人淺笶紅玫瑰。梓澤東來七十里，長溝複塹埋雲子。可惜秋眸一臠光，漢陵走馬黃塵起。南浦老魚腥古涎，真珠密字芙蓉篇。湘中寄到夢不到，衰容自去拋涼天。憶得蛟絲裁小卓，蛺蝶飛迴木綿薄。綠繍笙囊不見人，一口紅霞夜深嚼。幽蘭泣露新香死，畫圖淺縹松溪水。楚絲微覺竹枝高，半曲新辭寫緜紙。巴西夜市紅守宮，後房點臂斑斑紅。堤南渴雁自飛久，蘆花一夜吹西風。曉簾串斷蜻蜓翼，羅屏但有空青色。玉灣不釣三千年，蓮房暗被蛟龍惜。濕銀注鏡井口平，鸞釵映月寒錚錚。不知桂樹在何處，仙人不下雙金莖。百尺相風插重屋，側近嫣紅伴柔綠。百勞不識對月郎，湘竹千條爲一束。
自桂林奉使江陵途中感懷寄獻尚書 李商隱
下客依蓮幕，明公念竹林。縱然膺使命，何以奉徽音。投刺雖傷晚，酬恩豈在今。迎來新瑣闥，從到碧瑤岑。水勢初知海，天文始識參。固慚非賈誼，惟恐後陳琳。前席驚虛辱，華樽許細斟。尚憐秦痔苦，不遣楚醪沈。既載從戎筆，仍披選勝襟。瀧通伏波柱，簾對有虞琴。宅與嚴城接，門藏別岫深。閣涼松冉冉，堂靜桂森森。社內容周續，鄉中保展禽。白衣居士訪，烏帽逸人尋。佞佛將成傳，耽書或類淫。長懷五羖贖，終著九州箴。良訊封鴛綺，餘光借玳簪。張衡愁浩浩，沈約瘦愔愔。蘆白疑粘鬢，楓丹欲照心。歸期無雁報，旅抱有猿侵。短日安能駐，低雲只有陰。亂鴉衝曬網，寒女簇遙砧。東道違寧久，西園望不禁。江生魂黯黯，泉客淚涔涔。逸翰應藏法，高辭肯浪吟。數須傳庾翼，莫獨與盧諶。假寐憑書簏，哀吟叩劒鐔。未嘗貪偃息，那復議登臨。彼美迴清鏡，其誰受曲針。人皆向燕路，無乃費黃金。
送從翁從東川弘農尚書幕 李商隱
大鎮初更帥，嘉賓素見邀。使車無遠近，歸路更煙霄。穩放驊騮步，高安翡翠巢。御風知有在，去國肯無聊。早忝諸孫末，俱從小隱招。心懸紫雲閣，夢斷赤城標。素女悲清瑟，秦娥弄玉簫。山連玄圃近，水接絳河遙。豈意聞周鐸，翻然慕舜韶。皆辭喬木去，遠逐斷蓬飄。薄俗誰其激，斯民已甚恌。鸞皇期一舉，燕雀不相饒。敢共頽波遠，因之內火燒。是非過別夢，時節慘驚飙。未至誰能賦，中乾欲病痟。屢曾紆錦繍，勉欲報瓊瑤。我恐霜侵鬢，君先綬挂腰。甘心與陳阮，揮手謝松喬。錦里差隣接，雲臺閉寂寥。一川虛月魄，萬崦自芝苗。瘴雨瀧間急，離魂峽外銷。非關無燭夜，其奈落花朝。幾處逢鳴佩，何筵不翠翹。蠻童騎象舞，江市賣鮫綃。南詔知非敵，西山亦屢驕。勿貪佳麗地，不爲聖明朝。少減東城飲，時看北斗杓。莫因乖別久，遂逐歲寒凋。盛幕開高宴，將軍問故僚。爲言公玉季，早日棄漁樵。
李肱所遺畫松詩書兩紙得四十韻 李商隱
萬草已涼露，開圖披古松。青山徧滄海，此樹生何峰。孤根邈無倚，直立撐鴻濛。端如君子身，挺若壯士胸。樛枝勢夭矯，忽欲蟠拏空。又如驚螭走，默與奔雲逢。孫枝擢細葉，旖旎狐裘茸。鄒颠蓐髪軟，麗姬眉黛濃。視久眩目睛，倏忽變輝容。竦削正稠直，婀娜旋敷峰。又如洞房冷，翠被張穹籠。亦若暨羅女，平旦妝顏容。細疑襲氣母，猛若爭神功。燕雀固寂寂，霧露常衝衝。香蘭媿傷暮，碧竹慚空中。可集呈瑞鳳，堪藏行雨龍。淮山桂偃蹇，蜀郡桑重童。枝條亮眇脆，靈氣何由同。昔聞咸陽帝，近說稽山儂。或著仙人號，或以大夫封。終南與清都，煙雨遙相通。安知夜夜意，不起西南風。美人昔清興，重之猶月鐘。寶笥十八九，香緹千萬重。一旦鬼瞰室，稠疊張羉罿。赤羽中要害，是非皆怱怱。生如碧海月，死踐霜郊蓬。平生握中玩，散失隨奴童。我聞照妖鏡，及與神劒鋒。寓身會有地，不爲凡物蒙。伊人秉蕬圖，顧眄擇所從。而我何爲者，開顏捧靈蹤。報以漆鳴琴，懸之真珠櫳。是時方暑夏，座內若嚴冬。憶昔謝四騎，學仙玉陽東。千株盡若此，路入瓊瑤宮。口詠玄雲歌，手把金芙蓉。濃藹深霓袖，色映琅玕中。悲哉墮世網，去之若遺弓。形魄天壇上，海日高曈曈。終騎紫鸞歸，持寄扶桑翁。
戲題樞言草閣三十二韻 李商隱
君家在河北，我家在山西。百歲本無業，陰陰仙李枝。尚書文與武，戰罷幕府開。君從渭南至，我自仙遊來。平昔苦南北，動成雲雨乖。逮今兩攜手，對若牀下鞵。夜歸碣石館，朝上黃金臺。我有苦寒調，君抱陽春才。年顏各少壯，髪綠齒尚齊。我雖不能飲，君時醉如泥。政靜籌畫簡，退食多相攜。埽掠走馬路，整頓射雉翳。春風二三月，柳密鶯正啼。清河在門外，上與浮雲齊。欹冠調玉琴，彈作松風哀。又彈明君怨，一去怨不回。感激坐者泣，起視雁行低。翻憂龍山雪，却雜胡沙飛。仲容銅琵琶，項直聲淒淒。上貼金捍撥，畫爲承露雞。君時臥掁觸，勸客白玉盃。苦云年光疾，不飲將安歸。我賞此言是，因循未能諧。君言中聖人，坐臥莫我違。楡莢亂不整，楊花飛相隨。上有白日照，下有東風吹。青樓有美人，顏色如玫瑰。歌聲入青雲，所痛無良媒。少年苦不久，顧慕良難哉。徒令真珠肶，裛入珊瑚腮。君今且少安，聽我苦吟詩。古詩何人作，老大從傷悲。
偶成轉韻七十二句贈四同舍 李商隱
沛國東風吹大澤，蒲青柳碧春一色。我來不見隆準人，瀝酒空餘廟中客。征東同舍鴛與鸞，酒酣勸我懸征鞍。藍山寶肆不可入，玉中仍是青琅玕。武威將軍使中俠，少年箭道驚楊葉。戰功高後數文章，憐我秋齋夢蝴蝶。詰旦九門傳奏章，高車大馬來煌煌。路逢鄒枚不暇揖，臘月大雪過大梁。憶昔公爲會昌宰，我時入謁虛懷待。衆中賞我賦高唐，迴看屈宋由年輩。公事武皇爲鐵冠，歷廳請我相所難。我時顦顇在書閣，臥枕芸香春夜闌。明年赴辟下昭桂，東郊慟哭辭兄弟。韓公堆上跋馬時，廻望秦川樹如薺。依稀南指陽臺雲，鯉魚食鈎猿失羣。湘妃廟下已春盡，虞帝城前初日曛。謝遊橋上澄江館，下望山城如一彈。鷓鴣聲苦曉驚眠，朱槿花嬌晚相伴。頃之失職辭南風，破帆壞槳荆江中。斬蛟斷璧不無意，平生自許非忩忩。歸來寂寞靈臺下，著破藍衫出無馬。天官補吏府中趨，玉骨瘦來無一把。手封狴牢屯制囚，直廳印鎖黃昏愁。平明赤帖使修表，上賀嫖姚收賊州。舊山萬仞青霞外，望見扶桑出東海。愛君憂國去未能，白道青松了然在。此時聞有燕昭臺，挺身東望心眼開。且吟王粲從軍樂，不賦淵明歸去來。彭門十萬皆雄勇，首戴公恩若山重。廷評日下握靈蛇，書記眠時吞綵鳳。之子夫君鄭與裴，何甥謝舅當世才。青袍白簡風流極，碧沼紅蓮傾倒開。我生麤疎不足數，梁父哀吟鴝鵒舞。橫行闊視倚公憐，狂來筆力如牛弩。借酒祝公千萬年，吾徒禮分常周旋。收旗臥鼓相天子，相門出相光青史。
五言述德抒情詩一首四十韻獻上杜七兄僕射相公 李商隱
帝作黃金闕，仙開白玉京。有人扶太極，惟嶽降元精。耿賈官勳大，荀陳地望清。旂常懸祖德，甲令著嘉聲。經出宣尼壁，書留晏子楹。武鄉傳陳法，踐土主文盟。自昔流王澤，由來仗國楨。九河分合沓，一柱忽崢嶸。得主勞三顧，驚人肯再鳴。碧虛天共轉，黃道日同行。後飲曹參酒，先和傅說羹。即時賢路闢，此夜泰階平。願保無疆福，將圖不朽名。率身期濟世，叩額慮興兵。感念殽屍露，咨嗟趙卒坑。儻令安隱忍，何以贊貞明。惡草雖當路，寒松實挺生。人言真可畏，公意本無爭。故事留臺閣，前驅且斾旌。芙蓉王儉府，楊柳亞夫營。清嘯頻疎俗，高談屢析酲。過庭多令子，乞墅有名甥。南詔應聞命，西山莫敢驚。寄辭收的博，端坐掃欃槍。雅宴初無倦，長歌底有情。檻危春水暖，樓迥雪峰晴。移席牽緗蔓，迴橈撲絳英。誰知杜武庫，只見謝宣城。有客趨高義，於今滯下卿。登門慚後至，置驛恐虛迎。自是依劉表，安能比老彭。雕龍心己切，畫虎意何成。豈有曾黔突，徒勞不倚衡。乘時乖巧宦，占象合艱貞。廢忘淹中學，遲迴谷口耕。悼傷潘岳重，樹立馬遷輕。隴鳥悲丹觜，湘蘭怨紫莖。歸期過舊歲，旅夢遶殘更。弱植叨華族，衰門倚外兄。欲陳勞者曲，未唱淚先橫。
今月二日不自量度輒以詩一首四十韻干凟尊嚴伏蒙仁恩俯賜披覽獎踰其實情溢於辭顧惟疎蕪曷用酬戴輒復五言四十韻詩獻上亦詩人詠嘆不足之義也 李商隱
家擅無雙譽，朝居第一功。四時當首夏，八節應條風。滌濯臨清濟，巉巖倚碧嵩。鮑壺冰皎潔，王佩玉丁東。處劇張京兆，通經戴侍中。將星臨迥夜，卿月麗層穹。下令銷秦盜，高談破宋聾。含霜太山竹，拂霧嶧陽桐。樂道乾知退，當官蹇匪躬。服箱青海馬，入兆渭川熊。固是符真宰，徒勞讓化工。鳳池春瀲豔，雞樹曉曈曨。願守三章約，還期九譯通。薰琴調大舜，寶瑟和神農。慷慨資元老，周旋值狡童。仲尼羞問陣，魏絳喜和戎。欵欵將除蠧，孜孜欲達聰。所求因渭濁，安肯與雷同。物議將調鼎，君恩忽賜弓。開吳相上下，全蜀占西東。銳卒魚懸餌，豪胥鳥在籠。疲民呼杜母，隣國仰羊公。置驛推東道，安禪合北宗。嘉賓增重價，上士悟真空。扇舉遮王導，樽開見孔融。煙飛愁舞罷，塵定惜歌終。岸柳兼池綠，園花映燭紅。未曾周顗醉，轉覺季之恭。繫滯喧人望，便蕃屬聖衷。天書何日降，庭燎幾時烘。早歲乖投刺，今晨幸發蒙。遠途哀跛鼈，薄藝獎雕蟲。故事曾尊隗，前修有薦雄。終須煩刻畫，聊擬更磨礲。蠻嶺晴留雪，巴江晚帶楓。營巢憐越燕，裂帛待燕鴻。自苦誠先檗，長飄不後蓬。容華雖少健，思緒即悲翁。感激淮山館，優游碣石宮。待公三入相，丕祚始無窮。
驕兒詩 李商隱
衮師我驕兒，美秀乃無匹。文葆未周晬，固已知六七。四歲知名姓，眼不視棃栗。交朋頗窺觀，謂是丹穴物。前朝尚器貌，流品方第一。不然神仙姿，不爾燕鶴骨。安得此相謂，欲慰衰朽質。青春妍和月，朋戲渾甥姪。繞堂復穿林，沸若金鼎溢。門有長者來，造次請先出。客前問所須，含意下吐實。歸來學客面，䦱敗秉爺笏。或謔張飛胡，或笑鄧艾吃。豪鷹毛崱屴，猛馬氣佶傈。截得青篔簹，騎走恣唐突。忽復學參軍，按聲喚蒼鶻。又復紗燈旁，稽首禮夜佛。仰鞭罥蛛網，俯首飲花蜜。欲爭蛺蝶輕，未謝柳絮疾。階前逢阿姊，六甲頗輸失。凝走弄香奩，拔脫金屈[戌]。抱持多反側，威怒不可律。曲躬牽牕網，衉唾拭琴漆。有時看臨書，挺立不動膝。古錦請裁衣，玉軸亦欲乞。請爺書春勝，春勝宜春日。芭蕉斜卷箋，辛夷低過筆。爺昔好讀書，懇苦自著述。顦顇欲四十，無肉畏蚤虱。兒慎勿學爺，讀書求甲乙。穰苴司馬法，張良黃石術。便爲帝王師，不假更纖悉。況今西與北，羌戎正狂悖。誅赦兩未成，將養如痼疾。兒當速成大，探雛入虎穴。當爲萬戶侯，勿守一經帙。
行次西郊作一百韻 李商隱
蛇年建午月，我自梁還秦。南下大散關，北濟渭之濱。草木半舒坼，不類冰雪晨。又若夏苦熱，燋卷無芳津。高田長檞櫪，下田長荆榛。農具棄道旁，饑牛死空墩。依依過村落，十室無一存。存者皆面啼，無衣可迎賓。始若畏人問，及門還具陳。右輔田疇薄，斯民常苦貧。伊昔稱樂土，所賴牧伯仁。官清若冰玉，吏善如六親。生兒不遠征，生女事四隣。濁酒盈瓦缶，爛穀堆荆囷。健兒庇旁婦，衰翁舐童孫。況自貞觀後，命官多儒臣。例以賢牧伯，徵人司陶鈞。降及開元中，姦邪撓經綸。晉公忌此事，多録邊將勳。因令猛毅輩，雜牧升平民。中原遂多故，除授非至尊。或出倖臣輩，或由帝戚恩。中原困屠解，奴隸厭肥豚。皇子棄不乳，椒房抱羌渾。重賜竭中國，強兵臨北邊。控弦二十萬，長臂皆如猿。皇都三千里，來往同雕鳶。五里一換馬，十里一開筵。指顧動白日，煖熱迴蒼旻。公卿辱嘲叱，唾棄如糞丸。大朝會萬方，天子正臨軒。綵旂轉初旭，玉座當祥煙。金障既特設，珠簾亦高褰。捋須蹇不顧，坐在御榻前。忤者死艱屨，附之升頂顛。華侈矜遞衒，豪俊相併吞。因失生惠養，漸見徵求頻。奚寇西北來，揮霍如天翻。是時正忘戰，重兵多在邊。列城遶長河，平明插旗旛。但聞虜騎入，不見漢兵屯。大婦抱兒哭，小婦攀車轓。生小太平年，不識夜閉門。少壯盡點行，疲老守空村。生分作死誓，揮淚連秋雲。廷臣例麞怯，諸將如羸奔。爲賊掃上陽，捉人送潼關。玉輦望南斗，未知何日旋。誠知開闢久，遘此雲雷屯。送者問鼎大，存者要高官。搶攘互間諜，孰辨梟與鸞。千馬無返轡，萬車無還轅。城空鼠雀死，人去豺狼喧。南資竭吳越，西費失河源。因令左藏庫，摧毀惟空垣。如人當一身，有左無右邊。筋體半痿痺，肘腋生臊膻。列聖蒙此恥，含懷不能宣。謀臣拱手立，相戒無敢先。萬國困杼軸，內庫無金錢。健兒立霜雪，腹歉衣裳單。饋餉多過時，高估銅與鉛。山東望河北，爨煙猶相聯。朝廷不暇給，辛苦無半年。行人搉行資，居者稅屋椽。中間遂作梗，狼籍用戈鋋。臨門送節制，以錫通天班。破者以族滅，存者尚遷延。禮數異君父，羈糜如羌零。直求輸赤誠，所望大體全。巍巍政事堂，宰相厭八珍。敢問下執事，今誰掌其權。瘡疽幾十載，不敢扶其根。國蹙賦更重，人稀役彌繁。近年牛醫兒，城社更扳援。盲目把大斾，處此京西藩。樂禍忘怨敵，樹黨多狂狷。生爲人所憚，死非人所憐。快刀斷其頭，列若猪牛懸。鳳翔三百里，兵馬如黃巾。夜半軍牒來，屯兵萬五千。鄉里駭供億，老少相扳牽。兒孫生未孩，棄之無慘顏。不復議所適，但欲死山間。爾來又三歲，甘澤不及春。盜賊亭午起，問誰多窮民。節使殺亭吏，捕之恐無因。咫尺不相見，旱久多黃塵。官健腰佩弓，自言爲官巡。常恐值荒迥，此輩還射人。媿客問本末，願客無因循。郿塢抵陳倉，此地忌黃昏。我聽此言罷，冤憤如相焚。昔聞舉一會，羣盜爲之奔。又聞理與亂，在人不在天。我願爲此事，君前剖心肝。叩頭出鮮血，滂沱污紫宸。九重黯已隔，涕泗空沾脣。使典作尚書，廝養爲將軍。慎勿道此言，此言未忍聞。
井泥四十韻 李商隱
皇都依仁里，西北有高齋。昨日主人氏，治井堂西陲。工人三五輩，輦出土與泥。到水不數尺，積共庭樹齊。他日井甃畢，用土益作堤。曲隨林掩映，繚以池周迴。下去冥寞穴，上承雨露滋。寄辭別地脉，因言謝泉扉。升騰不自意，疇昔忽已乖。伊余掉行鞅，行行來自西。一日下馬到，此時芳草萋。四面多好樹，旦暮雲霞姿。晚落花滿地，幽鳥鳴何枝。蘿幄既已薦，山樽亦可開。待得孤月上，如與佳人來。因茲感物理，惻愴平生懷。茫茫此羣品，不定輪與蹄。喜得舜可禪，不以瞽瞍疑。禹竟代舜立，其父吁咈哉。嬴氏幷六合，所來因不韋。漢祖把左契，自言一布衣。當塗佩國璽，本乃黃門攜。長戟亂中原，何妨起戎氐。不獨帝王耳，臣下亦如斯。伊尹佐興王，不藉漢父資。蟠溪老釣叟，坐爲周之師。屠狗興販繒，突起定傾危。長沙啓封土，豈是出程姬。帝問主人翁，有自賣珠兒。武昌昔男子，老苦爲人妻。蜀王有遺魄，今在林中啼。淮南雞舐藥，翻向雲中飛。大鈞運羣有，難以一理推。顧於冥冥內，爲問秉者誰。我恐更萬世，此事愈云爲。猛虎與雙翅，更以角副之。鳳凰不五色，聯翼上雞棲。我欲秉鈞者，朅來與我偕。浮雲不相顧，寥泬誰爲梯。悒怏夜將半，但歌井中泥。
夜思 李商隱
銀箭耿寒漏，金釭凝夜光。綵鸞空自舞，別燕不相將。寄恨一尺素，含情雙玉璫。會前猶月在，去後始宵長。往事經春物，前期託報章。永令虛粲枕，長不掩蘭房。覺動迎猜影，疑來浪認香。鶴應聞露警，蜂亦爲花忙。古有陽臺夢，今多下蔡倡。何爲薄冰雪，消瘦滯非鄉。
思賢頓 李商隱
內殿張弦管，中原絕鼓鼙。舞成青海馬，鬬殺汝南雞。不見華胥夢，空聞下蔡迷。宸襟他日淚，薄暮望賢西。
無題 李商隱
萬里風波一葉舟，憶歸初罷更夷猶。碧江地沒元相引，黃鶴沙邊亦少留。益德冤魂終報主，阿童高義鎮橫秋。人生豈得長無謂，懷古思鄉共白頭。
有懷在蒙飛卿 李商隱
薄宦頻移疾，當年久索居。哀同庚開府，瘦極沈尚書。城綠新陰遠，江清返照虛。所思惟翰墨，從古待雙魚。
懷求古翁 李商隱
何時粉署仙，傲兀逐戎旃。關塞猶傳箭，江湖莫繫船。欲收棊子醉，竟把釣車眠。謝朓真堪憶，多才不忌前。
五月六日夜憶往歲秋與徹師同宿 李商隱
紫閣相逢處，丹巖議宿時。墮蟬翻敗葉，棲鳥定寒枝。萬里飄流遠，三年問訊遲。炎方憶初地，頻夢碧琉璃。
城上 李商隱
有客虛投筆，無憀獨上城。沙禽失侶遠，江樹著陰輕。邊遽稽天討，軍須竭地征。賈生游刃極，作賦又論兵。
如有 李商隱
如有瑤臺客，相難復索歸。芭蕉開綠扇，菡萏薦紅衣。浦外傳光遠，煙中結響微。良宵一寸焰，回首是重幃。
朱槿花二首 一 李商隱
蓮後紅何患，梅先白莫誇。纔飛建章火，又落赤城霞。不卷錦步障，未登油壁車。日西相對罷，休澣向天涯。
朱槿花二首 二 李商隱
勇多侵路去，恨有礙燈還。嗅自微微白，看成沓沓殷。坐疑忘物外，歸去有簾間。君問傷春句，千辭不可刪。
寓懷 李商隱
綵鸞餐顥氣，威鳳入卿雲。長養三清境，追隨五帝君。煙波遺汲汲，矰繳任云云。下界圍黃道，前程合紫氛。金書惟是見，玉管不勝聞。草爲迴生種，香緣却死熏。海明三島見，天迥九江分。搴樹無勞援，神禾豈用耘。鬬龍風結陣，惱鶴露成文。漢嶺霜何早，秦宮日易曛。星機拋密緒，月杵散靈氛。陽鳥西南下，相思不及羣。
木蘭 李商隱
二月二十二，木蘭開坼初。初當新病酒，復自久離居。愁絕更傾國，驚新聞遠書。紫絲何日障，油壁幾時車。弄粉知傷重，調紅或有餘。波痕空映襪，煙態不勝裾。桂嶺含芳遠，蓮塘屬意疎。瑤姬與神女，長短定何如。
細雨成詠獻尚書河東公 李商隱
灑砌聽來響，卷簾看已迷。江間風暫定，雲外日應西。稍稍落蝶粉，班班融燕泥。颭萍初過沼，重柳更緣堤。必擬和殘漏，寧無晦暝鼙。半將花漠漠，全共草萋萋。猿別方長嘯，鳥驚始獨棲。府公能八詠，聊且續新題。
病中聞河東公樂營置酒口占寄上 李商隱
聞駐行春斾，中途賞物華。緣憂武昌柳，遂憶洛陽花。嵇鶴元無對，荀龍不在誇。只將滄海月，長壓赤城霞。興欲傾燕館，歡終到習家。風長應側帽，路隘豈容車。樓迥波窺錦，窗虛日弄紗。鎖門金了鳥，展障玉鴉叉。舞妙從兼楚，歌能莫雜巴。必投潘岳果，誰摻禰衡撾。刻燭當時忝，傳杯此夕賒。可憐漳浦臥，愁緒獨如麻。
回中牡丹爲雨所敗二首 一 李商隱
下苑他年未可追，西州今日忽相期。水亭暮雨寒猶在，羅薦春香暖不知。舞蝶殷勤收落蘂，佳人惆悵臥遙帷。章臺街裏芳菲伴，且問宮腰損幾枝。
回中牡丹爲雨所敗二首 二 李商隱
浪笑榴花不及春，先期零落更愁人。玉盤迸淚傷心數，錦瑟驚絃破夢頻。萬里重陰非舊圃，一年生意屬流塵。前溪舞罷君迴顧，併覺今朝粉態新。
擬意 李商隱
悵望逢張女，遲迴送阿侯。空看小垂手，忍問大刀頭。妙選茱萸帳，平居翡翠樓。雲屏不取暖，月扇未遮羞。上掌真何有，傾城豈自由。楚妃交薦枕，漢后共藏𩰘。夫向羊車覓，男從鳳穴求。書成祓禊帖，唱殺畔牢愁。夜杵鳴江練，春刀解若榴。象牀穿幰網，犀帖釘窗油。仁壽遺明鏡，陳倉拂綵毬。真防舞如意，佯蓋臥箜篌。濯錦桃花水，濺裙杜若洲。魚兒懸寶劒，燕子合金甌。銀箭催搖落，華筵慘去留。幾時銷薄怒，從此抱離憂。帆落啼猿峽，樽開畫鷁舟。急絃腸對斷，翦蠟淚爭流。璧馬誰能帶，金蟲不復收。銀河撲醉眼，珠串咽歌喉。去夢隨川后，來風貯石郵。蘭叢銜露重，榆莢點星稠。解佩無遺迹，凌波有舊游。曾來十九首，私讖詠牽牛。
謝往桂林至彤庭竊詠 李商隱
辰象森羅正，句陳翊衛寬。魚龍排百戲，劍佩儼千官。城禁將開晚，宮深欲曙難。月輸移枍詣，仙路下欄干。共賀高禖應，將陳壽酒歡。金星壓芒角，銀漢轉波瀾。王母來空闊，羲和上屈盤。鳳皇傳詔旨，獬廌冠朝端。造化中台座，威風上將壇。甘泉猶望幸，早晚冠呼韓。
燒香曲 李商隱
鈿雲蟠蟠牙比魚，孔雀翅尾蛟龍鬚。漳宮舊樣博山鑪，楚嬌捧笑開芙蕖。八蠶繭緜小分炷，獸燄微紅隔雲母。白天月澤寒未冰，金虎含秋向東吐。玉佩呵光銅照昏，簾波日暮衝斜門。西來欲上茂陵樹，柏梁已失栽桃魂。露庭月井大紅氣，輕衫薄細當君意。蜀殿瓊人伴夜深，金鑾不問殘燈事。何當巧吹君懷度，襟灰爲土填清露。
送從翁東川弘農尚書幕 李商隱
昔帝迴沖眷，維皇惻上仁。三靈迷赤氣，萬彙呌蒼旻。刊木方隆禹，陞陑始創殷。夏臺曾圮閉，汜水敢逡巡。拯溺休規步，防虞要徙薪。蒸黎今得請，宇宙昨還淳。纘祖功宜急，貽孫計甚勤。降災雖代有，稔惡不無因。宮掖方爲蠱，邊隅忽遘迍。獻書秦逐客，間諜漢名臣。北伐將誰使，南征決此辰。中原重板蕩，玄象失鉤陳。詰旦違清道，銜枚別紫宸。茲行殊厭勝，故老遂分新。去異封於鞏，來寧避處豳。永嘉幾失墜，宣政遽酸辛。元子當傳啓，皇孫合授詢。時非三揖讓，表請再陶鈞。舊好盟還在，中樞策屢遵。蒼黃傳國璽，違遠屬車塵。雛虎如憑怒，漦龍性漫馴。封崇自何等，流落乃斯民。逗撓官軍亂，優容敗將頻。早朝披草莽，夜縋達絲綸。忘戰追無及，長驅氣益振。婦言終未易，廟算況非神。日馭難淹蜀，星旄要定秦。人心誠未去，天道亦無親。錦水湔雲浪，黃山掃地春。斯文虛夢鳥，吾道欲悲麟。斷續殊鄉淚，存亡滿席珍。魂銷季羔竇，衣化子張紳。建議庸何所，通班昔濫臻。浮生見開泰，獨得詠汀蘋。
晉昌晚歸馬上贈 李商隱
西北朝天路，登臨思上才。城閑煙草遍，村暗雨雲回。人豈無端別，猨應有意哀。征南予更遠，吟斷望鄉臺。
哭虔州楊侍郎 李商隱
漢網疎仍漏，齊民困未蘇。如何大丞相，翻作弛刑徒。中憲方外易，尹京終就拘。本矜能弭謗，先議取非辜。巧有凝脂密，功無一柱扶。深知獄吏貴，幾迫季冬誅。呌帝青天闊，辭家白日晡。流亡誠不弔，神理若爲誣。在昔恩知忝，諸生禮秩殊。入韓非劒客，過趙受鉗奴。楚水招魂遠，邙山卜宅孤。甘心親垤蟻，旋踵戮城狐。陰騭今如此，天災未可無。莫憑牲玉請，便望救焦枯。
寄太原盧司空三十韻 李商隱
隋艦臨淮甸，唐旗出井陘。斷鰲搘四柱，卓馬濟三靈。祖業隆盤古，孫謀復大庭。從來師俊傑，可以煥丹青。舊族開東岳，雄圖奮北溟。邪同獬廌觸，樂伴鳳凰聽。酣戰仍揮日，降妖亦鬬霆。將軍功不伐，叔舅德惟馨。雞塞誰生事，狼煙不暫停。擬填滄海鳥，敢競太陽螢。內草纔傳詔，前茅已勒銘。那勞出師表，盡入大荒經。德水縈長帶，陰山繞畫屏。秖憂非綮肯，未覺有膻腥。保佐資沖漠，扶持在杳冥。乃心防暗室，華髪稱明廷。按甲神初靜，揮戈思欲醒。羲之當妙選，孝若近歸寧。月色來侵幌，詩成有轉櫺。羅含黃菊宅，柳惲白蘋汀。神物龜酬孔，僊才鶴姓丁。西山童子藥，南極老人星。自頃徒窺管，於今媿挈瓶。何由叨末席，還得叩玄扃。莊叟虛悲雁，終童漫識艇。幕中雖策畫，劒外且伶俜。俁俁行忘止，鰥鰥臥不瞑。身應瘠於魯，淚欲溢爲榮。禹貢思金鼎，堯圖憶土鉶。公乎來入相，王欲駕云亭。
安平公詩 李商隱
丈人博陵王名家，憐我總角稱才華。華州留語曉至暮，高聲喝吏放兩衙。明朝騎馬出城外，送我習業南山阿。仲子延岳年十六，面如白玉欹烏紗。其弟炳章猶兩丱，瑤林瓊樹含奇花。陳留阮家諸侄秀，邐迤出拜何駢羅。府中從事杜與李，麟角虎翅相過摩。清詞孤韻有歌響，擊觸鐘磬鳴環珂。三月石堤凍銷釋，東風開花滿陽坡。時禽得伴戲新木，其聲尖咽如鳴梭。公時載酒領從事，踴躍鞍馬來相過。仰看樓殿撮清漢，坐視世界如恒沙。面熱脚掉互登陟，青雲表柱白雲崖。一百八句在貝葉，三十三天長雨花。長者子來輒獻蓋，辟支佛去空留鞾。公時受詔鎮東魯，遣我草詔隨車牙。顧我下筆即千字，疑我讀書傾五車。嗚嘑大賢苦不壽，時世方士無靈砂。五月至止六月病，遽頹泰山驚逝波。明年徒步弔京國，宅破子毀哀如何。西風衝戶捲素帳，隟光斜照舊燕窠。古人常歎知己少，況我淪賤艱虞多。如公之德世一二，豈得無淚如黃河。瀝膽咒願天有眼，君子之澤方滂沱。
赤壁 李商隱
折戟沈沙鐵未銷，自將磨洗認前朝。東風不與周郎便，銅雀春深鎖二喬。
垂柳 李商隱
垂柳碧鬅茸，樓昏雨帶容。思量成夜夢，束久廢春慵。梳洗憑張敞，乘騎笑稚恭。碧虛隨轉笠，紅燭近高舂。怨目明秋水，愁眉淡遠峰。小闌花盡蝶，靜院醉醒蛩。舊作琴臺鳳，今爲藥店龍。寶匳拋擲久，一任景陽鐘。
清夜怨 李商隱
含淚坐春宵，聞君欲度遼。綠池荷葉嫩，紅砌杏花嬌。曙月當窗滿，征雲出塞遙。畫樓終日閉，清管爲誰調。
定子 李商隱
檀槽一抹廣陵春，定子初開睡臉新。卻笑喫虛隋煬帝，破家亡國爲何人。
遊靈伽寺 李商隱
碧煙秋寺汎湖來，水打城根古堞摧。盡日傷心人不見，石榴花滿舊琴臺。
龍丘途中 一 李商隱
漢苑殘花別，吳江盛夏來。惟看萬樹谷，不見一枝開。
龍丘途中 二 李商隱
水色饒湘浦，灘聲怯建溪。淚流迴月上，可得更猨蹄。
句 李商隱
蘭膏爇處心猶淺，銀燭燒殘焰不馨。好向書生窗畔種，免教辛苦更囊螢。遙想故園陌，桃李正酣酣。頭上金雀釵，腰珮翠琅玕。蘆洲客雁報春來。
驄馬曲 紀唐夫
連錢出塞蹋沙蓬，豈比當時御史驄。逐北自諳深磧路，連嘶誰念靜邊功。登山每與青雲合，弄影應知碧草同。今日虜平將換妾，不如羅袖舞春風。
送溫庭筠尉方城 紀唐夫
何事明時泣玉頻，長安不見杏園春。鳳皇詔下雖霑命，鸚鵡才高却累身。且盡綠醽銷積恨，莫辭黃綬拂行塵。方城若比長沙路，猶隔千山與萬津。
及第後宿平康里 裴思謙
銀缸斜背解鳴璫，小語偷聲賀玉郎。從此不知蘭麝貴，夜來新染桂枝香。
都堂試貢士日慶春雪 李衢
錫瑞來豐歲，旌賢入貢辰。輕搖梅共笑，飛褭柳知春。遶砌封瓊屑，依階噴玉塵。蜉蝣吟更古，科斗映還新。鶴毳迷難辨，冰壺鑒易真。因歌大君德，率舞詠陶鈞。
都堂試貢士日慶春雪 李損之
春雪晝悠颺，飄飛試士場。綴毫疑起草，霑字共成章。匝地如鋪練，凝階似截肪。鵝毛縈樹合，柳絮帶風狂。息疫方殊慶，豐年已報祥。應知郢上曲，高唱出東堂。
除夜長安作 李景
長安朔風起，窮巷掩雙扉。新歲明朝是，故鄉何路歸。鬢絲饒鏡色，隟雪奪燈輝。却羨秦州鴈，逢春盡北飛。
都堂試貢士日慶春雪 李景
密雪分天路，羣才坐粉廊。靄空迷晝景，臨宇借寒光。似暖花消地，無聲玉滿堂。灑池偏誤曲，留硯忽因方。幾處曹風比，何人謝賦長。春暉早相照，莫滯九衢芳。
省試霓裳羽衣曲 李肱
開元太平時，萬國賀豐歲。梨園獻舊曲，玉座流新製。鳳管遞參差，霞衣競搖曳。醼罷水殿空，輦餘春草細。蓬壺事已久，仙樂功無替。詎肯聽遺音，聖明知善繼。
句 李肱
水光先見月，露氣早知秋。
永州送姪歸宜春 鄭史
宋玉正秋悲，那堪更別離。從來襟上淚，盡作鬢邊絲。永水清如此，袁江色可知。到家黃菊坼，亦莫怪歸遲。
秋日零陵與幕下諸賓遊河夜飲 鄭史
湘月蘋風乍暢襟，燭前江水練千尋。新秋宋玉能爲賦，永夕袁安好共吟。輦下翠蛾須強展，尊中綠蟻且徐斟。汀沙漸有珠凝露，緩棹蘭橈任夜深。
紀夢 許瀍
曉入瑤臺露氣清，天風飛下步虛聲。塵心未盡俗緣在，十里下山空月明。
題朝陽巖 牛叢
躡石攀蘿路不迷，曉天風好浪花低。洞名獨占朝陽號，應有梧桐待鳳棲。
咸陽有懷 陳上美
山連河水碧氛氳，瑞氣東移擁聖君。秦苑有花空笑日，漢陵無主自侵雲。古槐堤上鶯千囀，遠渚沙中鷺一羣。賴與淵明同把菊，煙郊西望夕陽曛。
晴望九華山 楊鴻
九華閑望簇清虛，氣象羣峰盡不如。惆悵都南挂冠吏，無人解向此山居。
正月 趙璜
正月今朝半，陽臺信未迴。水芹寒不食，山杏雨應開。世網留三宿，真源寄一杯。因聲謝猨鳥，歲[晏]會歸來。
七夕詩 趙璜
烏鵲橋頭雙扇開，年年一度過河來。莫嫌天上稀相見，猶勝人間去不迴。欲減煙花饒俗世，暫煩雲月掩樓臺。別時舊路長清淺，豈肯離情似死灰。
曲江上巳 趙璜
長隄十里轉香車，兩岸煙花錦不如。欲問神仙在何處，紫雲樓閣向空虛。
題七夕圖 趙璜
帝子吹簫上翠微，秋風一曲鳳皇歸。明年七月重相見，依舊高懸織女機。
登明戍堡 潘咸
來經古城上，極目思無窮。寇盡煙蘿外，人歸蔓草中。峰巒當闕古，堞壘對雲空。不見昔名將，徒稱有戰功。
送陳明府之任 潘咸
客見天台縣，閭閻樹色間。驂回幾臨水，帶緩獨開山。吏散落花盡，人居遠島閑。過於老萊子，端簡獨承顏。
長安春暮 潘咸
客在關西春暮夜，還同江外已清明。三更獨立看花月，惟欠子規啼一聲。
舟行 潘咸
平沙極浦無人度，獨繫孤舟寒草西。半夜起看潮上月，萬山中有一猨啼。
送僧 潘咸
闕下僧歸山頂寺，却看朝日下方明。莫道野人尋不見，半天雲裏有鐘聲。
句 潘咸
棧踏猨聲暮，江看劍影秋。僧老白雲上，磬寒高鳥邊。心已同猨狖，不聞人是非。行人渡流水，白馬入前山。秋深雪滿黃金塞，夜夜鴻聲入漢陽。
秋晚同友人閑步 薛瑩
藉草與行莎，相看日未斜。斷崖分鳥道，疎樹見人家。望遠臨孤石，吟餘落片霞。野情看不足，歸路思猶賒。
宿東巖寺曉起 薛瑩
野寺寒塘曉，遊人一夢分。鐘殘數樹月，僧起半巖雲。宿鳥驚初見，幽泉落不聞。吟餘憑前檻，紅葉下紛紛。
秋日湖上 薛瑩
落日五湖遊，煙波處處愁。沈浮千古事，誰與問東流。
寄舊山隱侶 薛瑩
舊山諸隱淪，身在苦無身。莫鎖白雲路，白雲多悞人。
羨僧 薛瑩
處世曾無著，生前事盡非。一缾兼一衲，南北去如歸。
中秋月 薛瑩
三十六旬盈復缺，百年堪喜又堪傷。勸君莫惜登樓望，雲放嬋娟不久長。
句 薛瑩
單棹橫疎雨，江灘秋泊時。花留身住越，月遞夢還秦。
贈毛仙翁 崔元略
莫將凡聖比雲泥，椿菌之年本不齊。度世無勞大稻米，昇天只用半刀圭。人間嗟對黃昏槿，海上閑聽碧落雞。旌節行中令引道，便從塵外踏丹梯。
贈李商隱 喻鳧
羽翼恣摶扶，山河使筆驅。月疎吟夜桂，龍失詠春珠。草細盤金勒，花繁倒玉壺。徒嗟好章句，無力致前途。
送賈島往金州謁姚員外 喻鳧
山光與水色，獨往此中深。溪瀝椒花氣，巖盤漆葉陰。瀟湘終共去，巫峽羨先尋。幾夕江樓月，玄暉伴靜吟。
送友人罷舉歸蜀 喻鳧
憔悴滿衣塵，風光豈屬身。賣琴紅粟貴，看鏡白髭新。棧畔誰高步，巴邊自問津。悽然莫滴血，杜宇正哀春。
送越州高錄事 喻鳧
官曹權紀綱，行李半舟航。浦溆潮來廣，川源鳥去長。筍成稽嶺岸，蓮發鏡湖香。澤國還之任，鱸魚浪得嘗。
送潘咸 喻鳧
時時齎破囊，訪我息閑坊。煮雪問茶味，當風看鴈行。心齊山鹿逸，句敵柳花狂。堅苦今如此，前程豈渺茫。
送友人下第歸寧 喻鳧
紫閣雪未盡，杏園花亦寒。灞西辭舊友，楚外憶新安。細雨猨啼枿，微陽鷺起灘。旋應赴秋貢，詎得久承歡。
游北山寺 喻鳧
煙岡影畔寺，游步此時孤。庭靜衆藥在，鶴閑雙檜枯。藍峰露秋院，灞水入春廚。便可棲心跡，如何返舊途。
游雲際寺 喻鳧
澗壑吼風雷，香門絕頂開。閣寒僧不下，鐘定虎常來。鳥啄林稍菓，鼯跳竹裏苔。心源無一事，塵界擬休回。
題翠微寺 喻鳧
沿溪又涉巔，始喜入前軒。鐘度鳥沈壑，殿扃雲濕幡。涼泉墮衆石，古木徹疎猨。月上僧階近，斯遊豈易言。
廣德官舍二松 喻鳧
楊公休簿領，二木日堅牢。直甚彰吾節，清終庇爾曹。幽陰月裏細，冷樹雪中高。誰見干霄後，枝飄白鶴毛。
浴馬 喻鳧
解控復收鞭，長津動細漣。空蹄沈綠玉，闊臆沒連錢。沫漩橋聲下，嘶盤柳影邊。常聞畯龍性，固與白波便。
和段學士南亭春日對雨 喻鳧
晨飛晚未休，蘭閣客吟愁。蕭颯柳邊挂，縈紆花底流。聲繁乍離籟，灑急不成漚。經夕江湖思，煙波一釣舟。
書懷 喻鳧
秖是守琴書，僧中獨寓居。心唯務鶴靜，分合與名疎。暮雨啼螿次，涼風落木初。家山太湖淥，歸去復何如。
一公房 喻鳧
幽深誰掩關，清淨自多閑。一雨收衆木，孤雲生遠山。花萎綠苔上，鴿乳翠樓間。嵐靄燃香夕，容聽半偈還。
晚次臨涇 喻鳧
路入犬羊群，城寒雉堞曛。居人秖尚武，過客謾投文。馬怯奔渾水，鵰沈莽蒼雲。沙田積蒿艾，竟夕見燒焚。
王母祠前寫望 喻鳧
雲霞千古事，桃李舊花顏。芳信沈青鳥，空祠掩暮山。香傳一座暗，柳匝萬家閑。那復傷神所，河昏落日間。
懷鄉 喻鳧
秋風江上家，釣艇泊蘆花。斷岸綠楊蔭，疎籬紅槿遮。鼉鳴積雨窟，鶴步夕陽沙。抱疾僧窗夜，歸心過月斜。
岫禪師南溪蘭若 喻鳧
錫影配瓶光，孤溪照草堂。水懸青石磴，鐘動白雲牀。樹色含殘雨，河流帶夕陽。唯應無月夜，瞑目見他方。
龍翔寺寄李頻 喻鳧
鐘聲南北寺，不道往來遙。人事因循過，時光荏苒銷。懸燈灑砌雨，上閣遶雲鵰。即是洲中柳，嘶蟬急暮條。
送武瑴之邠寧 喻鳧
戍路少人蹤，邊煙澹復濃。詩寧寫別恨，酒不上離容。燕拂沙河柳，鵶高石窟鐘。悠然一暌阻，山疊虜雲重。
夏日題岫禪師房 喻鳧
朝朝聲磬罷，童子掃藤陰。花過少游客，日長無事心。迴山閉院直，落水下橋深。安得開方便，容身老此林。
夏日因懷陽羨舊遊寄裴書記 喻鳧
落日太湖西，波涵萬象低。藕花熏浦溆，菱蔓匿鳧鷖。樹及長橋盡，灘迴七里迷。還應坐籌暇，時一夢荆溪。
呈薛博士 喻鳧
辛勤長在學，一室少曾開。時憶暮山寺，獨登衰草臺。名期五字立，迹媿九年來。此意今聊寫，還希君子哀。
即事 喻鳧
抱杖立溪口，迎秋看塞門。連山互蒼翠，二水各清渾。笛發孤煙戍，鵶歸夕照村。萋萋芳草色，終是憶王孫。
龍翔寺閣夜懷渭南張少府 喻鳧
春城帶病別，秋塞見除書。況是神仙吏，仍非塵土居。河風吹鳥迥，嶽雨滴桐疎。坐閣馳思夕，沙東涼月虛。
夏日龍翔寺居即事寄崔侍御 喻鳧
古剎一幡斜，吹門水過沙。數聲鐘裏飯，雙影樹間茶。落日窮荒雨，微風古塹花。何當戴豸客，復此問生涯。
龍翔寺居喜胡權見訪因宿 喻鳧
林棲無異歡，煮茗就花欄。雀啅北岡曉，僧開西閣寒。衝橋二水急，扣月一鐘殘。明發還分手，徒悲行路難。
宿石窟寺 喻鳧
一剎古岡南，孤鐘撼夕嵐。客閑明月閣，僧閉白雲菴。野鶴立枯枿，天龍吟淨潭。因知不生理，合自此中探。
夏日龍翔寺寄張侍御 喻鳧
沙西林杪寺，殿倚石稜開。曉月僧汲井，殘陽鐘殷臺。河衝綠野去，鳥背白雲來。日夕唯增思，京關未想迴。
秋日將歸長安留別王尚書 喻鳧
朔漠正秋霖，西風傳夕砧。滄洲未歸迹，華髪受恩心。露色岡莎冷，蟬聲塢木深。清晨鈇鉞內，只獻白雲吟。
龍翔寺居夏日寄獻王尚書 喻鳧
那期高斾下，得遇重臣知。泉石容居止，風沙免路岐。河兼落下望，句入大荒思。無復愁煩暑，迴山翠閣危。
題弘濟寺不出院僧 喻鳧
楚鞋應此世，祇遶砌苔休。色相栽花視，身心坐石修。聲寒通節院，城黑見烽樓。欲取閑雲並，閑雲有去留。
酬王檀見寄 喻鳧
馳心棲杳冥，何物比清冷。夜月照巫峽，秋風吹洞庭。酬難塵鬢皓，坐久壁燈青。竟晚蒼山詠，喬枝有鶴聽。
寺居秋日對雨有懷 喻鳧
修修復雭雭，黃葉此時飛。隱几客吟斷，鄰房僧話稀。鴿寒棲樹定，螢濕在窗微。即事瀟湘渚，漁翁披草衣。
答劉錄事夜月懷湘西友人見寄 喻鳧
相逢仍朔漠，相問即波濤。江思葦花折，笛聲關月高。簿書君閱倦，章句我吟勞。竟夕空凭閣，長河漴石壕。
上高侍御 喻鳧
舊隱白雲峰，生涯落葉同。關河一棲旅，楊柳十東風。迹處龍鍾內，聲居汩沒中。酬恩若有地，寧止殺微躬。
冬日寄友人 喻鳧
空爲梁甫吟，誰竟是知音。風雪坐閑夜，鄉園來舊心。滄江孤棹迥，落日一鐘深。君子久忘我，此誠甘自沈。
冬夜宿余正字靜恭里閑居 喻鳧
每來多便宿，不負白雲言。古木朔風動，寒城疎雪翻。微燈懸刻漏，舊夢返湘沅。先是琴邊起，知爲閣務繁。
得子姪書 喻鳧
遠書來阮巷，闕下見江東。不得經史力，枉拋耕稼功。鴈天霞脚雨，漁夜葦條風。無復琴桮興，開懷向爾同。
獻知己 喻鳧
亦忝受恩身，當殊投刺新。竟蒙分玉石，終不離埃塵。大谷非無暖，幽枝自未春。昏昏過朝夕，應念苦吟人。
早秋寺居酬張侍御六韻見寄 喻鳧
六十上清冥，曉緘東越藤。山光紫衣陟，寺影白雲凝。濕葉起寒鳥，深林驚古僧。微風窗靜展，細雨閣吟登。清韻嶽磬遠，佳音湖水澄。却思前所獻，何以豸冠稱。
和段學士對雪 喻鳧
盈尺知豐稔，開窗對酒壺。飄當大野匝，灑到急流無。密際西風盡，凝間朔氣扶。乾摧鳥棲枿，冷射夜殘罏。贊月澄斜漢，兼沙攪北湖。慙於郢客坐，一此調巴歈。
監試夜雨滴空堦 喻鳧
霎霎復淒淒，飄松又灑槐。氣濛蛛網檻，聲疊蘚花堦。古壁青燈動，深庭濕葉埋。徐垂舊夗瓦，競歷小茅齋。冷與陰蟲間，清將玉漏諧。病身唯展轉，誰見此時懷。
春雨如膏 喻鳧
冪冪斂輕塵，濛濛濕野春。細光添柳重，幽點濺花勻。慘淡游絲景，陰沈落絮辰。迴低飛蝶翅，寒滴語禽身。灑岳摧餘雪，吹江疊遠蘋。東城與西陌，晴後趣何新。
送友人南中訪舊知 喻鳧
春盡大方遊，思君便白頭。地蒸川有毒，天暖樹無秋。水急三巴險，猨分五嶺愁。爲緣知己分，南國必淹留。
玄都觀李尊師 喻鳧
蘚幘翠髯公，存思古觀空。曉壇檉葉露，晴圃柳花風。壽已將椿並，碁難見局終。何當與高鶴，飛去海光中。
晚思 喻鳧
鶴下紫閣雲，沈沈翠微雨。獨坐正無言，孤莊一聲杵。
西山寒日逢韋侍御 喻鳧
獬豸霜中貌，龍鍾病後顏。慘傷此身事，風雪動江山。
驚秋 喻鳧
鶯囀纔間關，蟬鳴旋蕭屑。如何兩鬢毛，不作千枝雪。
經劉校書墓 喻鳧
遠冢松回曲渚風，一官聞是校書終。霜情月思今何在，零落人間策子中。
蔣處士宅喜閑公至 喻鳧
絕杯夏別螺江渡，單鉢春過處士齋。嘗茗議空經不夜，照花明月影侵堦。
絕句 喻鳧
銀地無塵金菊開，紫棃紅棗墮莓苔。一泓秋水一輪月，今夜故人來不來。
句 喻鳧
顏凋明鏡覺，思苦白雲知。滄洲迷釣隱，紫閣負僧期。